b'\n_START_ARTICLE_\nDendera\n_START_SECTION_\nZgodovina\n_START_PARAGRAPH_\nDendera je izolirano mesto na robu pu\xc5\xa1\xc4\x8dave, oddaljeno pribli\xc5\xbeno 2,5 km od sodobne Dendere. Znana je predvsem po ve\xc4\x8dinoma gr\xc5\xa1ko-rimskem tempeljskem kompleksu, ki se je v Starem Egiptu imenoval Iunet ali Tantere. Sodobno arabsko mesto je zgrajeno na starodavnem mestu Ta-ynt-netert, kar pomeni \xc2\xbbOna od bo\xc5\xbeanskega stebra\xc2\xab. V gr\xc5\xa1kem obdobju Egipta se je mesto imenovalo Tentira. Kot upravno sredi\xc5\xa1\xc4\x8de 6. noma Gornjega Egipta se je imenovala tudi Nikentori ali Nitentori, kar pomeni vrbov les ali vrbova zemlja. Nekateri znanstveniki so prepri\xc4\x8dani, da ime izhaja iz boginje neba in plodnosti Hator, povezane z gr\xc5\xa1ko Afrodito, ki je bila najbolj \xc4\x8da\xc5\xa1\xc4\x8dena boginja v mestu. Uradno bo\xc5\xbeanstvo mesta je bil krokodil. Krokodila so kot sveto \xc5\xbeival \xc4\x8dastili tudi v drugih egip\xc4\x8danskih mestih, zlasti v Ombosu.\n_START_SECTION_\nTempeljski kompleks\n_START_PARAGRAPH_\nDenderski tempeljski kompleks s templjem boginje Hator je eden od najbolj ohranjenih ali celo najbolj ohranjen kompleks v Gornjem Egiptu. Celoten kompleks meri 40.000 m\xc2\xb2 in je obzidan z zidaki iz blata. Najstarej\xc5\xa1e ohranjene zgradbe so iz obdobja Ptolemajske dinastije. Kompleks je v rimskem obdobju dopolnil rimski cesar Tiberij, vendar na temeljih starej\xc5\xa1ih zgradb iz v obdobju faraona Kufuja (Keopsa) iz \xc4\x8cetrte egip\xc4\x8danske dinastije (okoli 2613-okoli 2494 pr. n. \xc5\xa1t.). Tempelj je zgradil faraon Pepi I. (2332\xe2\x80\x932283 pr. n. \xc5\xa1t.)._NEWLINE_Tempelj je neko\xc4\x8d slovel po Denderskem zodiaku, ki je zdaj razstavljen v pari\xc5\xa1kem Louvreu. V kompleksu so tudi manj\xc5\xa1e faraonske in rimske kapele (mammisi), ru\xc5\xa1evine koptske cerkve in majhna kapela iz rimskega ali ptolemajskega obdobja, posve\xc4\x8dena boginji Izidi. Ob templju je sodobno sredi\xc5\xa1\xc4\x8de za obiskovalce, bazar in majhna kavarna.\n_START_SECTION_\nPodnebje\n_START_PARAGRAPH_\nDendera ima po K\xc3\xb6ppenovi klasifikaciji podnebij vro\xc4\x8de pu\xc5\xa1\xc4\x8davsko podnebje BWh) s stalnim stabilnim visokim zra\xc4\x8dnim tlakom in zato skozi celo leto veliko sonca. Povpre\xc4\x8dna letna temperatura je 22,8\xc2\xb0C. V povpre\xc4\x8dju je najbolj hladen mesec januar s povpre\xc4\x8dno temperaturo 12.8\xc2\xb0C, najbolj vro\xc4\x8d pa junij s povpre\xc4\x8dno temperaturo 30.6\xc2\xb0C.'